สั่งฟันฟินันซ่า-ลิเบอร์ตี้หยุดขายประกันใหม่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

...ทีมข่าวการเงิน
ธุรกิจประกันภัยประสบปัญหาอีกครั้ง เมื่อคณะกรรมการกำกับและส่งเสริมการประกอบธุรกิจประกันภัย (คปภ.) ออกหนังสือห้ามมิให้บริษัท ลิเบอร์ตี้ประกันภัย และบริษัท ฟินันซ่าประกันชีวิตขยายธุรกิจ 
เนื่องจากดำรงเงินกองทุนต่ำกว่าเกณฑ์ที่กฎหมายกำหนด โดยบริษัท ลิเบอร์ตี้ประกันภัย เงินกองทุนต่ำกว่าที่กฎหมายกำหนด 134.72 ล้านบาท บริษัท ฟินันซ่าประกันชีวิต มีเงินกองทุนต่ำกว่าเกณฑ์ 1,034.87 ล้านบาท ตั้งแต่วันที่ 30 พ.ย. 2552
คปภ.จึงห้ามทั้งสองบริษัทรับประกันภัยรายใหม่ หรือการขยายวงเงินการรับประกันภัยของกรมธรรม์ประกันภัยที่มีอยู่ ห้ามเพิ่มความเสี่ยงในการลงทุนประกอบธุรกิจอื่นของบริษัท ห้ามก่อภาระผูกพันเพิ่มเติม แต่บริษัทจะต้องดำเนินการชดใช้ค่าสินไหมทดแทนตามปกติ 
หลังจากมีคำสั่งจากคปภ. นายพงศ์ธร ศิริพรประสิทธิ กรรมการผู้จัดการ บริษัท ลิเบอร์ตี้ประกันภัย และนายมนตรี แสงอุไรพร กรรมการผู้จัดการบริษัท ฟินันซ่าประกันชีวิต ได้ลาออกจากตำแหน่ง ขณะที่ฟินันซ่าประกันชีวิต ยืนยันลูกค้าเก่าจะไม่ได้รับผลกระทบ เพราะบริษัทยังมีสภาพคล่องสามารถจ่ายผลประโยชน์ให้ลูกค้าได้
lขายแน่หุ้นนครหลวงไทย
ขณะที่แผนการขายหุ้นของกองทุนเพื่อการฟื้นฟูและพัฒนาระบบสถาบันการเงิน ผู้ถือหุ้นใหญ่ธนาคารนครหลวงไทยยังปิดดีลไม่ลง การประชุมคณะกรรมการกองทุนฟื้นฟูฯ วันที่ 17 ก.พ.ที่ผ่านมา ปรากฏว่ายังไม่สามารถตกลงในเรื่องการเข้าบริหารธนาคาร และราคาหุ้นที่จะซื้อขายซึ่งต้องมีการตกลงกันอีก โดยเชื่อว่าจะสามารถสรุปได้ในการประชุมบอร์ดกองทุนฟื้นฟูฯ ช่วงกลางเดือนหน้า ซึ่งน่าจะเป็นการประชุมครั้งสุดท้าย 
สำหรับกลุ่มธนชาตนั้น ได้ขอซื้อหุ้นธนาคารหลวงไทยที่กองทุนฟื้นฟูฯ ถืออยู่ 47.58% ในวงเงินลงทุนมากกว่า 3 หมื่นล้านบาท
ส่วนความเคลื่อนไหวกลุ่มม็อบเสื้อแดงที่เดินทางชุมนุมหน้าธนาคารกรุงเทพ สำนักงานใหญ่ สีลม ปรากฏมีผู้ร่วมชุมนุมกว่า 1,000 คน แต่ธนาคารก็ได้สั่งปิดทำการในเวลา 12.00 น. เช่นเดียวกับธนาคารพาณิชย์ที่อยู่บริเวณโดยรอบเพื่อความปลอดภัยของผู้ใช้บริการ ซึ่งการชุมนุมเป็นไปอย่างเรียบร้อย
lสินเชื่อบ้านคึกคักสุดๆ
ด้านตลาดสินเชื่อบ้านก็เริ่มกลับมาคึกคักอีกครั้ง เมื่อธนาคารพาณิชย์ทั้งธนาคารไทยพาณิชย์ ธนาคารกสิกรไทย และธนาคารนครหลวงไทย ประกาศสู้ศึกต้อนสินเชื่อที่อยู่อาศัยปีนี้ ก่อนมาตรการกระตุ้นอสังหาริมทรัพย์จะหมดอายุลงในวันที่ 28 มี.ค.นี้ 
ธนาคารไทยพาณิชย์ตั้งเป้ากวาดสินเชื่อที่อยู่อาศัยปีนี้ 5.56 หมื่นล้านบาท และจะคงความเป็นผู้นำตลาดสินเชื่อที่อยู่อาศัย โดยมีส่วนแบ่งการตลาด (มาร์เก็ตแชร์) มากกว่า 30% ของระบบธนาคารพาณิชย์ ทำให้ฐานสินเชื่อคงค้างของธนาคารในสิ้นปี 2553 อยู่ที่ระดับ 2.5 แสนล้านบาท
ธนาคารกสิกรไทย ร่วมกับบริษัท แสนสิริ ให้กู้ปีแรกดอกเบี้ย 0% และสำหรับลูกค้าทั่วไปปีนี้อาจจะเห็นการตลาดดอกเบี้ย 0% แต่เป็นเพียงช่วงสั้นประมาณ 3 เดือน ก่อนเข้าสู่ดอกเบี้ยขาขึ้น
ธนาคารนครหลวงไทย ตั้งเป้าปล่อยสินเชื่อบ้านใหม่ 3 หมื่นล้านบาท โดยจะรุกกลุ่มลูกค้ารายย่อย และโครงการในจังหวัดใหญ่ๆ ทั่วประเทศ และจะเจาะกลุ่มลูกค้าระดับกลางในเขตกรุงเทพฯ และปริมณฑล พร้อมทั้งจะจัดสินเชื่อบ้านพิเศษในรูปแบบสวัสดิการให้กับพนักงาน และลูกจ้างประจำขององค์กรภาครัฐและเอกชนให้มากขึ้น โดยได้ออกโปรแกรมพิเศษดอกเบี้ยกู้คงที่และมีระยะเวลาคงที่ตั้งแต่ 13 ปี ปีแรกดอกเบี้ยอยู่ที่ 1.75% ปีที่ 2 อยู่ที่ 5% หลังจากนั้นคิดดอกเบี้ยลูกค้ารายใหญ่ชั้นดี (เอ็มแอลอาร์) ลบ 1% ตลอดอายุสัญญา
lลุยเลข 6 ตัวหวยออนไลน์
ด้านกระทรวงการคลังเริ่มหาข้อสรุปปัญหาหวยออนไลน์ โดยคณะกรรมการสลากกินแบ่งรัฐบาล จะรอข้อเสนอแนวทางการแก้ไขปัญหาสัญญาหวยออนไลน์ 5 แนวทาง ของคณะกรรมการชุดที่มีนายเกียรติ สิทธีอมร เป็นประธาน ซึ่งได้เสนอให้ นายอภิสิทธิ์ เวชชาชีวะ นายกรัฐมนตรีพิจารณา หลังจากนั้นคณะกรรมการจะเรียกประชุมเพื่อพิจารณาแนวทางที่เป็นไปได้มากที่สุด
ปลัดกระทรวงการคลังยืนยันว่า การนำเครื่องขายหวยออนไลน์มาขายสลากกินแบ่ง 6 ตัว ในทางกฎหมายและในทางเทคนิคทำได้ เพราะแค่เปลี่ยนวิธีขายจากใบเป็นเครื่องและในทางสังคมแนวทางนี้ก็ไม่ถือว่าเป็นการเพิ่มผลิตภัณฑ์ใหม่มามอมเมาประชาชน เพราะสลาก 6 ตัวนั้นมีอยู่แล้ว นอกจากนี้ยังเป็นแนวทางเพื่อแก้ไขปัญหาสัญญาที่มีพันธะผูกพันกับบริษัทเอกชนได้ด้วย
lส่อเก็บภาษีสุราเบียร์เพิ่ม
ขณะที่รมว.คลัง กดดันกรมสรรพสามิตให้ปรับโครงสร้างภาษีสรรพสามิตรสุราและเบียร์อีกรอบ หลังจากมีการเปิดเขตการค้าเสรีอาเซียน (อาฟตา) ได้จัดเก็บภาษีนำเข้าเหลือ 0% จึงต้องมีมาตรการ เสริมไม่ให้ผู้ประกอบการในประเทศเสียเปรียบผู้ประกอบการต่างประเทศที่มีต้นทุนต่ำกว่า
ส่วนการกู้เงิน 4 แสนล้านบาทนั้น นายกรัฐมนตรีเตรียมดันเรื่องนี้เข้าสภาอีกครั้ง หลังกฤษฎีกาไม่สามารถชี้ชัดอำนาจสมาชิกวุฒิสภา (สว.) พิจารณากรอบใช้จ่ายเงิน โดยรัฐบาลจะนำความเห็นของคณะกรรมการกฤษฎีกาทั้งหมดส่งกลับไปให้กรรมาธิการพิจารณาอีกครั้ง และไม่สามารถดำเนินการส่งให้ศาลรัฐธรรมนูญตีความได้ ยกเว้นว่าจะพิจารณากฎหมายเสร็จสิ้นแล้ว จึงจะสามารถส่งศาลรัฐธรรมนูญตีความในช่วงนั้นได้
ขณะที่การว่าจ้างออกแบบก่อสร้างศูนย์การประชุม และนิทรรศการนานาชาติจังหวัดภูเก็ต วงเงิน 2,600 ล้านบาท กระทรวงการคลังก็ได้สั่งล้มให้จัดประมูลว่าจ้างผู้ออกแบบใหม่ โดยรมว.คลังต้องการให้ประชาชนในพื้นที่ จ.ภูเก็ต เสนอรูปแบบการก่อสร้างและการจัดประกวดการออกแบบด้วย
lธปท.ยอมรับบาทผันผวน
ด้านทิศทางค่าเงินบาทเริ่มเข้าสู่ทิศทางแข็งค่า โดย ธนาคารแห่งประเทศไทย (ธปท.) ยอมรับว่าค่าเงินบาทปีนี้ค่อนข้างผันผวน โดยช่วงต้นปีค่าเงินบาทอยู่ที่ระดับ 33.34 บาท/เหรียญสหรัฐ ต่อมาในช่วงวันที่ 18 ม.ค. ซึ่งมีปัญหาในเรื่องหนี้สาธารณะในประเทศกรีซ สเปน และอิตาลีสูงมาก ทำให้ค่าเงินบาทเคลื่อนไหวแข็งค่าขึ้นมาที่ระดับ 32.79 บาท/ เหรียญสหรัฐ ก่อนอ่อนค่าลงที่ระดับ 33.18 บาท/ เหรียญสหรัฐ
ตั้งแต่ต้นปีถึงปัจจุบันแข็งค่าขึ้นมา 0.4% และมีค่าความผันผวนในระดับ 3.1% จึงแนะนำเอกชนระวังความเสี่ยงมากขึ้น ขณะที่ธนาคารกสิกรไทยคาดปลายปีจะเห็นเงินบาทแตะระดับ 31.50 บาท/ เหรียญสหรัฐ จากทิศทางเงินเหรียญสหรัฐยังอ่อนค่าจากปัญหาเศรษฐกิจ
lตลาดหุ้นไม่สนเสื้อแดง
ดัชนีตลาดหุ้นวันที่ 19 ก.พ. วิ่งฝ่าม็อบเสื้อแดง โดยได้บริษัท ปตท. ประกาศข่าวดีปันผลเชิญชวนนักลงทุนซื้อหุ้น หลังกลุ่มคนเสื้อแดงชุมนุมหน้าอาคารธนาคารกรุงเทพ สำนักงานใหญ่ ถนนสีลม ย่านธุรกิจที่สำคัญของประเทศไทย ซึ่งการชุมนุมเป็นไปอย่างสงบ ส่งผลให้ตลาดหุ้นไม่สนองตอบข่าวร้าย และดัชนียังสามารถขึ้นมาปิดที่ระดับสูงสุดของวัน 700.44 จุด เพิ่มขึ้น 4.78 จุด หรือ 0.69% ด้วยมูลค่าการซื้อขาย 12,923 ล้านบาท โดยต่างชาติขาย 146 ล้านบาท สถาบันซื้อ 385 ล้านบาท และพอร์ตบริษัทหลักทรัพย์ช้อน 519 ล้านบาท
โบรกเกอร์ให้เหตุผลว่าตลาดหุ้นปรับตัวขึ้นสวนทางกับตลาดหุ้นในภูมิภาคส่วนใหญ่ที่อ่อนตัวลงหลังธนาคารกลางสหรัฐ (เฟด) ทำเซอร์ไพรส์ประกาศขึ้นอัตราดอกเบี้ยนโยบาย ดิสเคาต์เรตอีก 0.25% เป็น0.75% เป็นเพราะตอนบ่ายมีแรงซื้อหุ้นบริษัท ปตท. (PTT) และบริษัทปูนซิเมนต์ไทย (SCC) อย่างหนาตาทำให้ราคาขยับขึ้นแรง
ทั้งนี้ เมื่อบ่ายวันที่ 19 ก.พ. บริษัท ปตท. ประกาศจ่ายเงินปันผลงวดครึ่งหลังปี 2552 อีก 4.50 บาท ส่งผลให้ราคาหุ้น PTT เพิ่มขึ้น 6 บาท หรือ 2.75% ปิดที่ 224 บาท มีผลต่อดัชนีหุ้นเพิ่มขึ้น 2.17 จุด และ SCC ปิดที่ 217 บาท บวก 5 บาท หรือ 2.36% มีผลต่อดัชนี 0.76 จุด สำหรับการจ่ายเงินปันผลของบริษัท ปตท. อีกหุ้นละ 4.50 บาท คิดเป็นเงินรวม 1.27 หมื่นล้านบาทนั้น กระทรวงการคลังในฐานะผู้ถือหุ้นใหญ่จำนวน 1,459.88 ล้านหุ้น หรือ 51.58% ได้รับเงินปันผลประมาณ 6,569 บาท ไม่นับรวมการถือหุ้นผ่านกองทุนวายุภักษ์อีก435.8 ล้านหุ้น หรือ 15.4% รับเงินปันผลอีก 1,961 ล้านบาท
รวมทั้งปี 2552 ปตท. แจกเงินปันผลรวม 8.50 บาท คิดเป็นสัดส่วน 40% ของกำไรสุทธิปี 2552 จำนวน 59,548 ล้านบาท หรือ21.06 บาท
อย่างไรก็ตาม การประกาศจ่ายปันผลของ PTT ครั้งนี้ถือว่าผิดแปลกไปจากทุกๆ ครั้ง โดยบริษัทรีบประกาศการจ่ายเงินปันผลก่อนจะเปิดเผยผลการดำเนินงานปี 2552
ปัจจุบันบริษัท ปตท. และบริษัทในเครือรวม 4 บริษัท ได้ประกาศจ่ายปันผลงวดครึ่งหลังปี 2552 รวมเป็นเงินทั้งสิ้น 2.33 หมื่นล้านบาท